Muhammad Siyaad Barre
Muhammad Siyaad Barre, Maxamed Siyaad Barre, 6.10.1919-2.1.1995, somalisk præsident og hærchef. Efter et kup mod premierminister Igals (1928-2002) civile regering i 1969 indførte Siyaad Barre "den videnskabelige socialisme" i et marxistisk etpartistyre, hvorunder han søgte at opløse det traditionelle klansystem. Indtil 1977 havde Somalia modtaget omfattende sovjetisk hjælp, hvorefter USA overtog rollen som hjælper. Siyaad Barres nepotistiske styre blev kendt som et af kontinentets mest undertrykkende og forarmende. I januar 1991 flygtede han, da oprørere erobrede Mogadishu.